Predkladacia správa

Vláda Slovenskej republiky schválila dňa 6. júla 2005 uznesením č. 538 „Návrh postupu na plnenie poslania diplomatickej misie Slovenskej republiky v Irackej republike po 11. 6. 2005“. V bode B. 4. uložila vláda ministrovi zahraničných vecí a ministrovi vnútra predložiť na rokovanie vlády návrh na vytvorenie špeciálnej jednotky bezpečnostných zložiek určenej na ochranu misií Slovenskej republiky v zahraničí v krízových situáciách. 
Požiadavka na zriadenie špeciálnej ochrannej jednotky vznikla ako reakcia na zhoršujúcu sa bezpečnostnú situáciu vo svete, najmä v nestabilných štátoch a oblastiach, ktorá má dosah na bezpečnosť slovenských občanov slúžiacich v týchto krajinách, ako aj občanov členských štátov Európskej únie. V prípade vzniku krízových situácií musí Slovenská republika v rámci svojej zahraničnej služby zachovať na nevyhnutný čas základné funkcie zastupiteľských úradov s cieľom poskytnúť a zabezpečiť ochranu zdravia a života občanov Slovenskej republiky v zahraničí. Materiál bol vypracovaný s cieľom definovať legislatívno-právny rámec pôsobenia príslušníkov Policajného zboru v zahraničí s využitím síl a prostriedkov jednotky zvláštnych zahraničných činností (ďalej len „jednotka“) v počte 10 policajtov, zriadenej v rámci celkových početných stavov kapitoly Ministerstva vnútra Slovenskej republiky a súčasne špecifikovať možné varianty plnenia požadovanej ochrany. Materiál ďalej obsahuje potrebné materiálno-technické vybavenie jednotky s vyčíslením nákladov na jeho obstaranie, vyčíslenie mzdových nákladov ako aj finančných prostriedkov na odmeňovanie 10 policajtov v prípade ich vyslania na plnenie stanovených úloh v zahraničí spolu so súvisiacimi prevádzkovými nákladmi. 
Okrem ochrany ZÚ SR v Bagdade vznikla vysoko aktuálna potreba poskytovať fyzickú ochranu aj diplomatickému predstaviteľovi SR, ktorý pracuje na pobočke ZÚ Belehrad - Styčnom úrade SR v Prištine v Kosove. Úlohou jednotky v tomto období bude ochrana zamestnancov ZÚ Bagdad a SÚ Priština. Nemožno vylúčiť, že v  budúcnosti budú ich úlohy rozšírené aj na ochranu zamestnancov iných ZÚ, čo bude závisieť od vývoja situácie  v krízových oblastiach. Rovnako bude potrebné vytvoriť aj podmienky pre ochranu predstaviteľov SR v medzinárodných misiách, ak si to vyžiada situácia a pravidlá týchto misií. To bude mať za následok zvýšenie početných stavov jednotky a súvisiaceho materiálno-technického zabezpečenia, čo si vyžiada potrebu ďalšieho zvýšenia finančných prostriedkov v rozpočte kapitoly Ministerstva vnútra Slovenskej republiky.    
V súvislosti s požiadavkou zriadenia jednotky v počte 10 policajtov od 1. januára 2008 je nevyhnutné zabezpečiť zvýšenie rozpočtu kapitoly Ministerstva vnútra Slovenskej republiky na rok 2008 o finančné prostriedky vo výške 37 880 tis. Sk, určené na materiálno-technické vybavenie jednotky. Súčasne bude potrebné zabezpečiť v štátnom rozpočte na roky 2008 až 2010 zvýšenie rozpočtu kapitoly Ministerstva vnútra Slovenskej republiky vo výške 39 098 tis. Sk v roku 2008, vo výške 39 743  tis. Sk v roku 2009 a vo výške 40 394 tis. Sk v roku 2010. Uvedené finančné prostriedku budú určené na činnosť desaťčlennej jednotky pri jej vyslaní do zahraničia v priebehu rokov 2008 až 2010.
Predkladaný návrh materiálu zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky, ako aj záväzkami vyplývajúcimi jej z iných medzinárodných dokumentov.